OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki naj se v imenu Unije zastopa v Mednarodnem svetu za sladkor v zvezi s predvidenim sprejetjem sklepa glede pristopa Kraljevine Saudove Arabije k Mednarodnemu sporazumu o sladkorju iz leta 1992.

2.Ozadje predloga

2.1.Mednarodni sporazum o sladkorju iz leta 1992

Cilj Mednarodnega sporazuma o sladkorju iz leta 1992 (v nadaljnjem besedilu: Sporazum) je okrepiti mednarodno sodelovanje v zvezi s sladkorjem na svetovnih trgih in povezanimi vprašanji, oblikovati forum za medvladna posvetovanja o sladkorju in načinih za izboljšanje svetovnega gospodarstva na tem trgu, poenostaviti trgovanje z zbiranjem in širjenjem informacij o svetovnem trgu sladkorja in drugih sladil ter spodbujati večje povpraševanje po sladkorju, zlasti za netradicionalne rabe. Sporazum je začel veljati 1. januarja 1993.

Evropska unija je pogodbenica Sporazuma.

2.2.Mednarodna organizacija za sladkor

Mednarodna organizacija za sladkor, ki upravlja Sporazum, je medvladna organizacija s sedežem v Londonu, ki si prizadeva doseči cilje iz člena 1 Sporazuma.

V Mednarodni organizaciji za sladkor je trenutno 87 članic, med katerimi je veliko največjih svetovnih proizvajalk in uvoznic sladkorja. Poleg Unije so njene članice med drugim Brazilija, Indija, Tajska in Avstralija. Zadnja država, ki je pristopila k Mednarodni organizaciji za sladkor, je bilo Združeno kraljestvo, ki je članica postalo 1. januarja 2021. 87 članic Mednarodne organizacije za sladkor ima skupno 2 000 glasov.

V skladu s členom 8 Sporazuma Mednarodni svet za sladkor izvaja ali organizira izvajanje vseh nalog, ki so potrebne za izvajanje določb Sporazuma.

Unijo na podlagi člena 17 PEU na zasedanjih Mednarodnega sveta za sladkor zastopa Komisija. Zasedanj Mednarodnega sveta za sladkor se lahko udeležijo tudi države članice.

2.3.Predvideni akt Mednarodnega sveta za sladkor

Po uradni prošnji Kraljevine Saudove Arabije za pristop k Sporazumu dne 15. decembra 2021 se pričakuje, da bo Mednarodni svet za sladkor na prihodnjem zasedanju ali po postopku za sprejetje sklepov Mednarodnega sveta za sladkor z izmenjavo pisem sprejel sklep glede pristopa Kraljevine Saudove Arabije.

Namen predvidenega akta je določiti stališče Unije o pogojih za pristop Kraljevine Saudove Arabije k Sporazumu na podlagi člena 41 Sporazuma.

V skladu s členom 41 Sporazuma lahko k njemu pristopijo vlade vseh držav pod pogoji, ki jih Mednarodni svet za sladkor določi za primerne. V skladu s členom 25(4) Sporazuma Mednarodni svet za sladkor v primeru pristopa članice po začetku veljavnosti Sporazuma za pristopno članico, ki ni na seznamu iz Priloge k Sporazumu, določi število glasov, ki se tej članici dodelijo. Ko pristopna članica sprejme število glasov, ki jih dodeli Mednarodni svet za sladkor, se glasovi obstoječih članic preračunajo, tako da skupno število glasov ostane 2 000. Na podlagi trenutne porazdelitve glasov bi število glasov, dodeljenih Kraljevini Saudovi Arabiji, znašalo 31. Ko bo Kraljevina Saudova Arabija postala članica Sporazuma, se bo zmanjšalo število glasov, dodeljenih Evropski uniji v skladu s členom 25 Mednarodnega sporazuma o sladkorju. Zato bi se ustrezno zmanjšal finančni prispevek Evropske unije za prihodnja proračunska leta, v katerih bo Kraljevina Saudova Arabija članica Sporazuma.

3.Stališče, ki se zastopa v imenu Unije

Unija je bila vedno dejavna članica Mednarodne organizacije za sladkor in je podpirala širitev organizacije.

Čeprav Kraljevina Saudova Arabija ni proizvajalka sladkorja, je zaradi znatnega uvoza sladkorja v preteklih letih precej pomembna akterka na svetovni ravni in pomembna trgovinska partnerica EU na področju kmetijskih in živilskih proizvodov, vključno s sladkorjem.